b'\n_START_ARTICLE_\nVystymosi biologija\n_START_PARAGRAPH_\nVystymosi biologija\xc2\xa0\xe2\x80\x93 biologijos \xc5\xa1aka, tirianti organizm\xc5\xb3 vystymosi ir augimo procesus. \xc5\xa0iuolaikin\xc4\x97 vystymosi biologija tokius rei\xc5\xa1kinius kaip l\xc4\x85steli\xc5\xb3 dalijimosi genetinis valdymas, l\xc4\x85steli\xc5\xb3 diferenciacija, morfogenez\xc4\x97 ir kt.\n_START_SECTION_\nVystymosi biologijos dalys\n_START_PARAGRAPH_\nEmbriologija yra vystymosi biologijos dalis, tirianti organizm\xc5\xb3 vystym\xc4\x85si nuo vienal\xc4\x85st\xc4\x97s stadijos iki embrioninio vystymosi pabaigos (pvz., \xc5\xbeinduoliuose\xc2\xa0\xe2\x80\x93 iki gimimo). Iki XX a. embriologija buvo tiesiog apra\xc5\xa1omosios anatomijos dalis, o XX a. pabaigoje tapo embrionin\xc4\xaf vystym\xc4\x85si tirian\xc4\x8diu mokslu._NEWLINE_Evoliucin\xc4\x97 vystymosi biologija (angl. evolutionary developmental biology ar sutrumpintai evo\xc2\xa0\xe2\x80\x93 devo biology) tiria organizm\xc5\xb3 individualaus vystymosi (ontogenezi\xc5\xb3) evoliucin\xc4\xaf kitim\xc4\x85, skirting\xc5\xb3 sistemini\xc5\xb3 grupi\xc5\xb3 organizm\xc5\xb3 ontogenezi\xc5\xb3 skirtumus.\n_START_SECTION_\nPageidaujami tikslai\n_START_PARAGRAPH_\nVystymosi biologija tiria tiek normal\xc5\xb3, tiek sutrikus\xc4\xaf organizm\xc5\xb3 vystym\xc4\x85si. Sutrikim\xc5\xb3 tyrimai daugiau atskleid\xc5\xbeia apie vystym\xc4\x85si, negu vien normalaus vystymosi tyrimai. Vienas praktini\xc5\xb3 vystymosi biologijos tiksl\xc5\xb3 yra suprasti, kaip formuojasi i\xc5\xa1sigimimai (teratogenez\xc4\x97) (d\xc4\x97l modifikacij\xc5\xb3 ir d\xc4\x97l mutacij\xc5\xb3), ir surasti b\xc5\xabdus, kaip sutrikus\xc4\xaf organizmo vystym\xc4\x85si padaryti normaliu. Pvz., galb\xc5\xabt b\xc5\xabt\xc5\xb3 galima vaisi\xc5\xb3 su 21-os chromosomos trisomija taip paveikti, kad jis vystyt\xc5\xb3si normaliai ir netur\xc4\x97t\xc5\xb3 Dauno sindromo._NEWLINE_Dabartin\xc4\x97 vystymosi biologija tiria ir l\xc4\x85steli\xc5\xb3 diferenciacij\xc4\x85 embrionuose\xc2\xa0\xe2\x80\x93 kaip i\xc5\xa1 kamienini\xc5\xb3 l\xc4\x85steli\xc5\xb3 susidaro specializuotos audini\xc5\xb3 l\xc4\x85stel\xc4\x97s. Tikimasi, kad \xc5\xa1ios \xc5\xbeinios leis i\xc5\xa1 kamienini\xc5\xb3 l\xc4\x85steli\xc5\xb3 u\xc5\xbeauginti audinius ir organus, kurie tikt\xc5\xb3 persodinimui._NEWLINE_Dar viena tema tyrim\xc5\xb3 kryptis\xc2\xa0\xe2\x80\x93 apoptoz\xc4\x97s (programuotos l\xc4\x85steli\xc5\xb3 mirties) tyrimai. I\xc5\xa1tyrus \xc5\xa1\xc4\xaf rei\xc5\xa1kin\xc4\xaf b\xc5\xabt\xc5\xb3 galima priversti v\xc4\x97\xc5\xbeines ir kitokias augli\xc5\xb3 l\xc4\x85steles priversti apoptozi\xc5\xa1kai susinaikinti.\n_START_SECTION_\nTiriami organizmai\n_START_PARAGRAPH_\nSvarbiausias vystymosi biologijos tiriamas organizmas yra \xc5\xbemogus. Kadangi daugelis tyrim\xc5\xb3 su \xc5\xbemon\xc4\x97mis negali b\xc5\xabti atliekami d\xc4\x97l bioetini\xc5\xb3 ir kitoki\xc5\xb3 sumetim\xc5\xb3, tiriami kiti organizmai, vadinami modeliniais organizmais.'